འདིར་གླེང་བར་བྱ་བ་ནི།འཕགས་ཡུལ་སྨིན་གླིང་གདན་སའི་ཆོས་འབངས་པ་པད་བཀོད་སྒམ་པོ་འམ་དྭགས་པོ་སྤྲུལ་སྐུར་འབོད་པ་ངོས།སྔོན་ཆད་རྗེ་བླ་མའི་ཞབས་གྲལ་ཡུན་མི་ཐུང་ཙམ་བཅར་སྡོད་སྐབས།རྗེའི་ཞལ་ནས་ཁྱོད་ཞིབ་ཆ་ཆེ་ཞིང་ཆོ་གའི་རྒྱུས་ཀྱང་ཅུང་ཟད་འདུག་པས།ངོས་ཀྱིས་བྲིས་པའི་ཡིག་དཔེ་རྣམས་སྟན་གནས་དུས་གཅིག་ཏུ་དཔྱད་བསམ་མཐར་ཕྱིན་པས་བྲི་བའི་སྐབས་ཕལ་ཆེར་མ་རྙེད་ཅིང་།རྣམ་མང་བྱ་བའི་ཞོར་ཁོམས་ནམ་བྱུང་ལ་བྲི་དགོས་པར་གྱུར་པས་གཙང་དག་ཏུ་གྱུར་ངེས་ཀྱི་བློ་བདེ་བ་ཞིག་མེད་པས།ཁྱོད་ཀྱིས་ཞིབ་བལྟས་གྱིས་ཞེས་ཕེབས་ཤིང་།དེ་ལྟར་ངོས་རང་གིས་ཀྱང་ཟླ་ཤས་རིང་རྗེ་ཡི་ཟབ་གཏེར་གཉགས་ཕུར་གྱི་རིགས་བདག་རྡོར་སེམས་ཕྱི་ནང་གསང་བ་ཡང་གསང་གི་སྒྲུབ་ཐབས་དང་དབང་གི་ཆོག་ཁྲིགས་སོགས་ཆོས་ཚན་འགའ་ཞིག་ཞིབ་མཇལ་གྱིས།ས་བཅད་དང་ཚིག་དོན་སྔ་ཕྱི་སོགས་མཐོང་དང་དྲན་ཚད་སྤྱན་ཞུས་ཀྱིས་བྲིས་བསུབ་མང་ཙམ་བྱུང་བར།དད་དང་མོས་གུས་དག་སྣང་ཤིན་ཏུ་ཆེ་བའི་ཞལ་སློབ་འགས་རྗེ་བླ་མའི་གསུང་ལ་རང་བཟོས་བཅོས་སྒྱུར་བྱེད་པར་བསྒྲགས་ཤིང་།ངོས་ཀྱི་ལས་དོན་དེ་ལ་གལ་ཆེན་གྱིས་རམ་འདེགས་ཀྱང་ཆེ་ཕྲ་སུ་ཡང་མ་བྱུང་བས་སྤྱིར་དང་།བྱེ་བྲག་འདོན་སྒྲུབ་ཀྱི་བྱ་བའི་ཞབས་ཞུ་མང་དགོས་དང་རང་ཉིད་ལས་ལྷོད་ཆེ་བ་བཅས་ཀྱིས་ཀྱང་དེ་སྐབས་དེ་འདྲར་ལུས།ད་ཆ་༧སྐྱབས་རྗེ་རབ་འབྱམས་རིན་པོ་ཆེ་དང་།རྗེའི་ཡང་སྲིད་རིན་པོ་ཆེ།ཁྱད་པར་རྗེའི་དངོས་སློབ་ཐུགས་སྐྱེད་གཞན་ཕན་རྨད་དུ་བྱུང་བ་ཕ་རན་སའི་དགེ་སློང་དཀོན་མཆོག་བསྟན་འཛིན་རྣམས་ཀྱི་བཀའ་དང་ཐུགས་རེ་བཞིན།རིན་ཆེན་གཏེར་མཛོད་ཆེན་པོ་ཁ་སྐོང་སྔ་ཕྱི་ད་ལྟ་བར་བཅས་པོད་ཆེན་བདུན་ཅུ་སྐོར་འཕྲུལ་པར་ཞུ་དག་ཐ་མའི་སྲི་ཞུ་ཞིབ་པར་ལོ་མང་རིང་སྒྲུབ་སྐབས།ཆོས་ཚུལ་འདི་སྲིད་པ་ཇི་སྲིད་བར་དེར་བཞུགས་དགོས་པར་བརྟེན།སྔོན་རྗེའི་སྤྱན་སྔར་ཞུས་དཔྱད་རྒྱུས་མངའ་ལྟ་བུའི་རྒྱུ་དང་།ཉིད་མཛད་རྣམས་ལ་ཞིབ་དཔྱད་དགོས་ཚུལ་སྔོན་གསུངས་ཀྱི་རྐྱེན་བྱས་ནས།ཆོས་ཚུལ་འདིའི་གཏེར་གཞུང་ཕྱག་བྲི་དངོས་དུས་འགྱུར་སྐབས་སྐུ་གདུང་གཏོར་བཤིག་གིས་ཕྱིར་གྱར་འཕྲུལ་པར་ད་ལྟ་དངོས་སུ་མཇལ་རྒྱུ་ཡོད་པ་དང་།ཆོག་སྒྲིག་ཁུངས་གང་ལ་གཟིགས་པའི་དཔེ་སོགས་ལ་གཏུག་ནས་དཔྱད་ཞུས་གང་ནུས་བྱས་པས་སྔར་བཞིན་བྲིས་བསུབ་མང་དུ་གྱུར་པ།རང་ཉིད་གཞོན་དུས་ཤེས་བྱའི་གནས་ལ་སྦྱངས་པ་གང་ཡང་བྱ་བའི་བསོད་ནམས་དང་མཐུན་རྐྱེན་མ་བྱུང་བས་མ་མྱོང་ཞིང་།བཀའ་འདྲི་ཞུ་ཡུལ་ཀྱང་ཡུལ་དུས་ཀྱི་གནས་སྐབས་དང་མཐུན་རྐྱེན་སོགས་ཀྱིས་བསྐལ་བས་མ་རྙེད་པས་མ་སྦྱང་མུ་ཅོར་སྨྲ་བའི་ངང་ཚུལ་གྱིས་བཅོས་ཉེས་གྱུར་པ་ནི་སྤྱིར་མཐོལ་ལོ་བཤགས་ཤིང་།རང་གིས་ནི་ཚིག་སྐྱོན་ཙམ་ཡང་མེད་པར་རྣམ་དག་ཏུ་སྤེལ་བའི་འབད་པ་ཆེན་པོའི་ཞབས་ཞུ་བསྒྲུབས་པར་རློམས་པ་ཡིན་ཞིང་།སེམས་དགེ་བ་ལ་ཉེས་པ་མེད་པར་བཤད་པས་དགེ་ལེགས་འཕེལ་བར་གྱུར་ཅིག།ཅེས་བྱུང་བ་བརྗོད་པ་འདི་ཙམ་བྱེད་པོས་གླེང་ཞིང་གསོལ་བ་ཡིན་པས་ཟོལ་སྟབས་འོལ་ཚུལ་དུ་ཁྲོམ་གཤོག་གིས་མི་བཀླག་པར་དཔྱོད་ལྡན་དོ་གལ་ཅན་སྲིད་ན་པར་དཔེ་སྔ་ཕྱི་མི་མཚུངས་པ་ཅུང་ཟད་ཡོད་པ་རྒྱུ་མཚན་དེ་ལྟར་ཐུགས་ངེས་དང་ཐུགས་དཔྱད་གནང་སྐྱོང་ཡོད་པ་ཞུ་ཞུ་ཞུ།།མཁྱེན་མཁྱེན་མཁྱེན།